Koning Abdoelaziz Internasionale Lughawe

Koning Abdoelaziz Internasionale Lughawe (Arabies:مطار الملك عبدالعزيز الدولي) (IATA: JED, ICAO: OEJN) is 'n internasionale lughawe geleë in Djedda, Saoedi-Arabië.

Die lughawe is die derde grootste en die besigste lughawe van Saoedi-Arabië en het in 2010 ongeveer 17,8 miljoen passasiers bedien. Dit is op 31 Mei 1981 geopen en vernoem na die stigter van Saoedi-Arabië, koning Abdoel Aziz al-Saoed. Dit bedien meestal internasionale reise en is die grootste spilpunt vir Saoedi-Arabië se vlagdraer Saudia. Die lughawe verskaf fasiliteite wat nodig is vir die diens van pelgrims en diegene wat die land besoek om Oemra uit te voer. Dit het drie operasionele passasiersterminale: die Noord-terminaal, die Hajj-terminaal en die nuwe Terminal 1. Die Hadj-terminaal is spesiaal gebou vir Moslem-pelgrims wat jaarliks op die Hadj na Mekka gaan. Die vierde terminaal, wat die Suid-terminaal is, is in 2020 in 'n COVID-19-entstofsentrum omskep.

Beskrywing 
Die lughawe beslaan 'n oppervlakte van 105 vk kilometer. Behalwe die lughawe, sluit dit 'n koninklike terminaal, fasiliteite van die Koning Abdoellah-lugbasis vir die Koninklike Saoedi Lugmag en behuising vir lughawepersoneel in. Bouwerk aan die KAI-lughawe het in 1974 begin en is in 1980 voltooi. Die lughawe is uiteindelik op 31 Mei 1981 vir diens geopen nadat dit amptelik in April 1981 ingewy is.

Fasiliteite

Nuwe terminaal 1 
In 2019 het die nuwe terminaal 1 by Koning Abdoelaziz Internasionale Lughawe 'n stil opening gehad met 'n aantal binnelandse vlugte wat oorgeplaas is daarheen. Met 'n vloeroppervlakte van , word die nuwe terminaal beskou as een van die grootste lughawe-terminaalgeboue van sy soort in die wêreld. Besoekers en passasiers geniet 'n aantal geriewe, insluitend nuwe sitkamers, 'n  sentrale tuinarea en 'n vervoersentrum wat die gebou met die buiteparkeerterrein en treinstasie verbind. 

Die terminaal beskik oor 'n groot akwarium 10 meter in deursnee en 14 meter hoog met 'n kapasiteit van 'n miljoen liter water.  Verder is 'n moskee met 'n kapasiteit van 3 732 aanbidders in die lughawe gevestig.  In Augustus 2019 het die lughawe begin om 'n aantal internasionale vlugte wat deur Saudia bedryf word na die nuwe terminaal te verskuif, en op die 18de November het Etihad die eerste nie-Saoedi-lugredery geword om na die nuwe fasiliteit te verhuis.

Hadj-terminaal 
Weens Djedda se nabyheid aan die stad Mekka, het die lughawe 'n toegewyde Hajj-terminaal, gebou om pelgrims te hanteer wat deelneem aan die rituele wat met die jaarlikse Hadj geassosieer word. Dit kan 80 000 reisigers terselfdetyd akkommodeer.

Die Hadj-terminaal het die Aga Khan-toekenning vir argitektuur in 1983 ontvang. Volgens die jurie het "die briljante en verbeeldingryke ontwerp van die dakstelsel die ontsagwekkende uitdaging die hoof gebied om hierdie groot ruimte met onvergelykbare elegansie en skoonheid te bedek."

Ander terminale 
Djedda-KAI-lughawe dien as 'n belangrike spilpunt vir Saudia wat oorspronklik die eksklusiewe gebruik van die Suid-terminaal gehad het. In 2007 het die private Saoedi-lugrederye Flynas en Sama Airlines egter ook toestemming verkry om dit te gebruik. Die terminaal word nou ook deur Flyadeal, Garuda Indonesia, Kenya Airways en Korean Air gebruik. Die Noord-terminaal by Djedda-lughawe word deur alle ander buitelandse lugrederye gebruik. Die Suid-terminaal word as gesluit aangedui, met alle vlugte wat na die nuwe Terminal 1 verskuif het.

Ander geriewe 
Die Algemene Burgerlugvaartowerheid beset die GACA-vliegtuigloods (Gebou 364) by die lughawe.

Rederye en bestemmings 
Vir rederye en bestemmings vanaf die KAI-lughawe, klik hier.

Ongelukke en voorvalle 
 In November 1979 het 'n vliegtuig van Pakistan International Airlines oppad na Karatsji kort na opstyging neergestort. ’n Brand het in die vliegtuig ontstaan en almal aan boord is dood.
 In 1986 is 'n groep Iranse pelgrims met C4-plofstof in hul tasse betrap. Die plofstof is deur Iranse owerhede geplant; hulle wou hê die plofstof moes afgaan en baie mense vermoor. Die pelgrims het beweer dat hulle niks van die plofstof geweet het nie.
 Op 6 Februarie 1991 het 'n Boeing KC-135 Stratotenker van die Amerikaanse Lugmag 'n noodlanding by die basis gemaak nadat twee van die KC-135 se vier enjins afgeruk is, twee bande het tydens die landing gebars.
 Op 11 Julie 1991 het Nigeria Airways Vlug 2120, 'n Douglas DC-8-61, kajuitdrukprobleme opgedoen, gevolg deur 'n brand as gevolg van 'n foutiewe landingsonderstel. Die vlieëniers het probeer om terug te keer na die lughawe, maar kon dit nie bereik nie; die vliegtuig het neergestort en al 247 passasiers en 14 bemanningslede is dood. 
 Op 1 Maart 2004 het PIA Vlug 2002, 'n Airbus A300 B4-200, twee bande gebars terwyl dit opgestyg het. Fragmente van die band is deur die enjins ingesuig, wat veroorsaak het dat die enjins aan die brand geslaan het en opstyging is afgelas. Aansienlike skade aan die enjin en die linkervlerk het veroorsaak dat die vliegtuig afgeskryf is. Al 261 passasiers en 12 bemanningslede het oorleef. 
 Op 21 Mei 2018 is 'n Onur Air-gehuurde Airbus A330-200, wat as vlug 3818 van Medina na Dhaka gewerk het, na Djedda herlei nadat dit 'n wanfunksionering van die neuslandingswiel gehad het. Dit het 'n gedwonge landing sonder die neuswiel gemaak, alhoewel die oorblywende landingstuig nie ineengestort het nie. Geen beserings is aangemeld nie.
 In Maart 2022 het Jemense houthi-rebelle die Saoedi Aramco-olieraffinadery net langs die lughawe opgeblaas.

Verwysings

Eksterne skakels 

 Koning Abdoelaziz Internasionale Lughawe nuwe webwerf
 Aankomste en vertrekke
 Inligting op die GACA-webwerf vir die Koning Abdoelaziz Int. Lughawe -ontwikkelingsprojek (KADP)

Lughawens in die Midde-Ooste
Saoedi-Arabië